**RAPORT PRIVIND SITUAŢIA HIDRO-METEOROLOGICĂ ŞI A CALITĂŢII MEDIULUI**

**ÎN INTERVALUL 05.12.2023, ora 08.00 – 06.12.2023, ora 08.00**

1. ***SITUAŢIA HIDRO-METEOROLOGICĂ***

**1. Situația și prognoza hidrologică pe râurile interioare şi Dunăre din 06.12.2023, ora 07.00**

**RÂURI**

Debitele au fost în general în scădere, exceptând râurile din bazinele hidrografice: Vedea, Argeș, Ialomița, bazinul mijlociu și inferior al Jiului și bazinul inferior al Oltului, unde au fost staţionare.

Pe cursul inferior al Mureșului (aval s.h. Radna), debitele au fost în creștere ca urmare a propagării.

Debitele se situează la valori sub mediile multianuale lunare, cu coeficienți moduli cuprinși între 30-90%, mai mari pe râurile din bazinele hidrografice: Vişeu, Iza, Tur, Someş, Crasna, Barcău, Crișuri, Mureș, Bega, Timiș, Caraș, Nera, în bazinul superior al Jiului, bazinul superior si mijlociu al Oltului, cursurile superioare ale Trotuşului, Bistriței, Sucevei, Prutului și mai mici (sub 30%) pe râurile din bazinele hidrografice: Moravița, Bârlad, Jijia, pe cursul superior și mijlociu al Ialomiței şi pe unii afluenți din bazinul inferior al Jiului.

Formațiunile de gheață (gheață la maluri, năboi, pod de gheață) au fost în extindere și intensificare pe râurile din Moldova și s-au menținut fără modificări pe râurile din bazinele superioare ale Jiului, Oltului.

Ca urmare a viiturilor formate anterior, se situează peste:

- **COTA DE INUNDAȚIE** râul Tur la stația hidrometrică Micula (310+50)-jud.SM (sector îndiguit);

- **COTELE DE ATENȚIE** râurile la stațiiIe hidrometrice: Tur – Călinești Oaș (350+36)-jud. SM, Tur – Turulung (360+44)-jud.SM, Crasna – Domăneşti (400+23)-jud. SM, Crasna - Berveni (490+10)-jud. SM (sectoare îndiguite) și Casimcea – Cheia (150)-jud. CT.

 A fost în vigoare **AVERTIZAREA HIDROLOGICĂ** nr. 126din 03.12.2023, până la ora 09:00.

Debitele vor fi în scădere, exceptând râurile din bazinele hidrografice: Jiu, Olt, Vedea, Argeș, Ialomița, Bârlad, Prut și cele din Dobrogea, unde vor fi relativ staționare.

Sunt posibile creșteri de niveluri și debite, pe unele râuri din zonele de deal și de munte, mai ales pe cele din jumătatea de sud a țării, ca urmare a precipitațiilor prognozate.

Formațiunile de gheață (gheață la maluri, năboi, pod de gheață) vor fi în extindere și intensificare.

Se vor menține peste **COTELE DE ATENȚIE** cursurile inferioare ale râurilor Tur și Crasna, ca urmare a propagării viiturilor formate anterior.

**DUNĂRE**

Debitul la intrarea în țară (secțiunea Baziaș) în intervalul 05.12.2023 – 06.12.2023 a fost în creştere, având valoarea de 7600 m3/s, peste media multianuală a lunii decembrie 5200 m3/s.

În aval de Porţile de Fier, debitele au fost în scădere pe sectorul Gruia – Cernavodă și în creștere ușoară pe sectorul Hârșova – Tulcea.

Debitul la intrarea în țară (secțiunea Baziaș) va fi în creștere (7700 m3/s).

În aval de Porţile de Fier, debitele vor fi în creştere pe sectoarele Gruia – Calafat şi Brăila – Tulcea şi în scădere pe sectorul Bechet – Vadu Oii.

**2.** **Situația meteorologică în intervalul 05.12.2023, ora 08.00 – 06.12.2023, ora 06.00**

**ÎN ŢARĂ**

Pe parcursul zilei, nebulozitatea a persistat în majoritatea zonelor țării, iar valorile termice s-au situat sub mediile multianuale ale perioadei; excepție au făcut Banatul, extremitatea de sud-est a teritoriului și zone restrânse din Transilvania unde au fost intervale de cer variabil și vreme ușor mai caldă decât în mod obișnuit la începutul lunii decembrie. S-au semnalat precipitații slabe, mixte pe arii restrânse în sudul Moldovei și în nordul și estul Munteniei și izolat în Oltenia și Crișana, în timp ce la munte pe spații mici a fulguit. Temperaturile maxime s-au încadrat între -2 grade la Rădăuți și Suceava și 10 grade la Reșița. În a doua parte a intervalului, înnorările s-au menținut în zonele joase din sud și din est unde pe alocuri a plouat slab sau a burnițat, iar în rest cerul a fost temporar noros. Vântul a suflat slab și moderat, cu intensificări mai ales la începutul zilei la altitudini mari în Carpații Meridionali și de Curbură (cu 75...80 km/h), local în Banat și izolat în dealurile din Crișana și Moldova și în sudul Dobrogei (până la 45...50 km/h), precum și în sudul Transilvaniei (unde în primele ore rafalele au atins 65 km/h). Este strat de zăpadă în cea mai mare parte a zonei montane unde aseară la ora 20 măsura -*în platformele stațiilor meteorologice-* până la 41 cm în Munții Călimani și pe suprafețe mici în nord-vestul Olteniei (până la 8 cm). La ora 6 valorile termice erau cuprinse între -8 grade la Joseni, Toplița și Miercurea Ciuc și 7 grade la Constanța-dig și Mangalia. În cursul nopții, pe arii restrânse s-a format ceață.

*Observație*: *de ieri dimineață de la ora 6 au fost în vigoare 3 atenționări cod galben pentru fenomene meteorologice periculoase imediate, câte 1 emisă de către SRPV Craiova, SRPV Sibiu și CNPM București pentru Muntenia.*

**LA BUCUREŞTI**

Vremea a fost închisă, iar temperatura aerului a fost aproape constantă pe parcursul întregului interval. Vântul a suflat slab până la moderat. Temperatura maximă a fost de 3 grade la Afumați și Băneasa și 4 grade la Filaret (valori sub mediile multianuale ale perioadei), iar la ora 6 se înregistrau 4 grade la Afumați și Băneasa și 5 grade la Filaret.

**3. Prognoza meteorologică în intervalul 06.12.2023, ora 08.00 – 07.12.2023, ora 08.00**

**ÎN ŢARĂ**

Vremea va fi în general închisă și vor fi precipitații cea mai mare parte a țării. Pe parcursul zilei, acestea vor fi predominant sub formă de ninsoare la munte, mixte în est și mai ales ploi în rest, însă noaptea local se vor transforma în lapoviță și ninsoare în vestul, centrul și sudul teritoriului. Izolat, cantitățile de apă vor depăși 10...15 l/mp și vor fi condiții de polei. Vântul va sufla slab și moderat, cu ușoare intensificări în zona montană înaltă, în regiunile sudice și sud-estice (rafale în general de 35...45 km/h). Temperaturile maxime se vor încadra între 1 și 10 grade, iar cele minime între -4 și 6 grade. Pe alocuri se va forma ceață.

**LA BUCUREŞTI**

Cerul va avea înnorări și vor fi precipitații, în special din orele după-amiezii. Acestea vor fi sub formă de ploaie, iar din a doua parte a nopții, posibil se vor transforma în lapoviță și ninsoare. Vântul va sufla moderat, cu intensificări temporare (rafale de 35...45 km/h). Temperatura maximă se va situa în jurul valorii de 7 grade, iar cea minimă va fi de

0...1 grad.

1. ***CALITATEA APELOR***

Nu s-au înregistrat evenimente deosebite.

1. ***ALIMENTĂRI CU APĂ***

***Administratia Bazinala de Apă Prut-Bârlad***

* **Judetul Botosani:** Se mentine situatia de restrictii in alimentarea cu apa pentru piscicultura la folosința S.C. Pirania S.R.L. Botosani - pepiniera piscicola Havarna, prin reducerea debitelor la sursa r. Baseu - ac. Cal Alb corespunzator treptei III de restrictii. Se mentine Planul de restrictii in alimentarea cu apa - treapta III, pentru A.N.I.F. Filiala Teritoriala Moldova Nord-U.A Botosani-Sistemul de irigatii Movileni-Hăvârna, sursa ac. Cal Alb - r. Baseu.
* **Judetul Iasi:** Se mentine situatia de restrictii in alimentarea cu apa pentru piscicultura la folosintele:

\*S.C. Noralex S.R.L. Iasi, S.C. Piscicola S.R.L. Iasi si S.C. CC & PES S.R.L. Iasi prin reducerea debitelor la sursa r. Miletin – ac.Halceni corespunzator treptei III de aplicare a restrictiilor.

\*S.C. ACVACOM SRL Iasi prin reducerea debitelor la sursa r. Gurguiata – ac.Plopi corespunzator treptei III de aplicare a restrictiilor.

\* SC MIHPES SRL Iasi prin reducerea debitelor la sursa r. Valea Oii – ac.Sarca corespunzator treptei III de aplicare a restrictiilor.

- Se aplica situatia de restrictii in alimentarea cu apa la folosinta:

\*S.C. APAVITAL S.A.Iasi prin reducerea debitelor la sursa r. Bahlui – ac.Parcovaci corespunzator treptei II de aplicare a restrictiilor.

* **Judetul Vaslui:** Se mentin prevederile „Planului de restrictii si folosire a apei in perioade deficitare”, treapta a III-a, pentru: A.N.I.F. Filiala Teritoriala de Îmbunătățiri Funciare Vaslui – Amenajare de irigații Mânjești-sursa-Acumularea Mânjești și pentru S.C. AQUAVAS S.A. VASLUI – Sucursala Vaslui din acumularea Solesti.
1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate pentru intervalul 02-04.12.2023 în cadrul Reţelei Naţionale de Monitorizare, nu s-au constatat depășiri ale pragurilor de alertă pentru NO2 (dioxid de azot), SO2 (dioxid de sulf) și nici ale pragurilor de alertă și informare pentru O3 (ozon). **A fost înregistrată depășirea valorii limită zilnice pentru indicatorul particule în suspensie PM10 (pulberi în suspensie cu diametrul sub 10 microni) la stațiile: B-25, B-9, B-23, B-28, B-27, B-16, B-24, B-5, B-15, B-20, B-17, B-30, AB-2, IS-2, IS-5, IS-1-MOBIL, BC-3, BC-2, CT-7 și DJ-2.** Concentrațiile au fost determinate în scop informativ, prin metoda nefelometrică, validarea valorilor urmând a fi efectuată după prelucrarea datelor obţinute prin metoda gravimetrică, care este metoda de referinţă în conformitate cu legislaţia naţională și europeană.

1. **În domeniul solului și vegetației**

Nu s-au înregistrat evenimente deosebite.

1. **În domeniul supravegherii radioactivităţii mediului**

Nu s-au înregistrat evenimente deosebite.

1. **În municipiul Bucureşti**

Nu s-au înregistrat evenimente deosebite.

**DIRECȚIA COMUNICARE**